


Мемлекеттік тілде құжат әзірлеудің ерекшеліктері
2026 жылғы 24 қыркүйекте Ішкі әкімшілендіру департаментінің Құжаттарды редакциялау және лингвистикалық тексеру басқармасы ҚР Ұлттық экономика министрлігі аппарат басшысының 25.12.2025 жылғы 
№ 302 бұйрығымен бекітілген Қазақстан Республикасында тіл саясатын дамытудың 2023 – 2029 жылдарға арналған тұжырымдамасын іске асыру жөніндегі 2026 жылға арналған іс-шаралар жоспарына сәйкес «Мемлекеттік тілде құжат әзірлеудің ерекшеліктері» деген тақырыпта семинар ұйымдастырды. 
Семинар Министрлікке жаңадан қабылданған қызметкерлерге қазақ тілінде құжат жобаларын әзірлеуге әдістемелік көмек көрсету мақсатында өткізілді.    
Қатысушыларға жұмыс барысында әзірленетін хат-хабарлар, қағидалар мен бұйрықтар, шарттар мен келісімдер, заң актілері жобаларын Құжаттарды редакциялау және лингвистикалық тексеру басқармасына тексеруге жолдаудың тәртібі түсіндірілді. Министрліктің барлық қызметшілеріне тоқсан сайын жолданатын, жұмыста пайдалануға арналған Үлгілер мен шаблондар жинағының электрондық нұсқасы көрсетілді. 
Қазақ тілінің бірқатар емле ережелері, қысқарған сөздерді пайдаланудың ерекшеліктері, азаматтардың аты-жөндерін жазуға қойылатын талаптар туралы айтылып, экономика саласында жиі қолданылатын сөздер мен сөз тіркестері бар сөздік көрсетілді, жұмыс барысында құжат жобасын әзірлеуде басшылыққа алынуға тиіс нормативтік актілер аталды. Электрондық түрде редакцияланған құжаттар жобаларымен танысу, түзетулерді қабылдау жолдары түсіндірілді.  
[bookmark: _GoBack]Семинар барысында қатысушыларға «Әділет» Қазақстан Республикасы нормативтік құқықтық актілерінің ақпараттық-құқықтық жүйесін, Республикалық терминология комиссиясы бекіткен терминдерді, «Emle kz» сайтын пайдалану қажет екені ескертілді.
Қызметкерлер өз ойларымен бөлісіп, қазақ тілінде құжат рәсімдеудің ерекшеліктеріне қатысты сұрақтарына жауап алды.
 

